text: Syv motorvejsuheld har holdt politiet på dupperne
  15 september 2017 kl. 16.10
  Syv motorvejsuheld på en dag har holdt betjentene hos Sydøstjyllands Politi travlt beskæftigede hele dagen.
  - Det er helt vildt. Vores folk har været på tæerne hele dagen, siger vagtchef hos Sydøstjyllands Politi, Jørn Lindhardt til TV SYD. Han taler om de syv motorvejsuheld, der har været i politikredsen i dag. 
  - Der plejer ikke at være så mange. Det er voldsomt. Vores folk kører fra det ene uheld til det andet, fortæller han.
  Af de syv motorvejsuheld er de fem sket i TV SYDs område - de sidste to er sket længere nordpå.
  Ingen af uheldene har været alvorlige, men de har påvirket trafikken voldsomt og skabt kø flere steder.
  Fredag eftermiddag er motorvejen ved Kolding S spærret i nordgående retning, da en autocamper er blevet påkørt bagfra af en personbil.
  Et par timer tidligere væltede en motorcykel blot få kilometer sydligere på samme strækning - men i den sydgående vognbane.
  Også ved Horsens, Hedensted og lige nord for Vejle har der været mindre motorvejsuheld, som har haft betydning for trafikken.
  - Det er fredag, og folk vil bare gerne hjem. Så glemmer de at køre ordentligt, fortæller Jørn Lindhardt, der opfordrer folk til at køre forsigtigt. Også fredag eftermiddag. 
  - Det giver forstyrrelser for en masse mennesker, hver gang de her uheld sker. Folk har alt for travlt, siger Jørn Lindhardt.
  